कहा- 16 टैंक तबाह किए, यूक्रेन बोला- हमने 23 रूसी हमलों को नाकाम किया
Russia Ukraine War Update - रूस की डिफेंस मिनिस्ट्री ने सोमवार को टेलीग्राम चैनल पर बताया की दुश्मन की तरफ से 4 जून को बड़ा हमला लॉन्च किया गया था। यूक्रेन की तरफ से रूस के इस दावे पर अभी तक कोई बयान नहीं दिया गया है
रूस ने डोनटेस्क इलाके में यूक्रेन के बड़े हमले को नाकाम करने का दावा किया है। रूसी सेना ने कहा है कि उन्होंने यूक्रेन के 250 सैनिकों को मारा है और 16 टैकों और कई सैन्य वाहनों को तबाह किया है। रूस की डिफेंस मिनिस्ट्री ने सोमवार को टेलीग्राम चैनल पर बताया की दुश्मन की तरफ से 4 जून को बड़ा हमला लॉन्च किया गया था, जिसमें उन्हें कामयाबी नहीं मिल पाई।
यूक्रेन की तरफ से रूस के इस दावे पर अभी तक कोई बयान नहीं दिया गया है। यूक्रेनी सेना के अधिकारी ने सिर्फ ये कहा कि वो लुहांस्क और डोनटेस्क में रूस के कब्जे को पूरा होने से रोकने के लिए पूरी कोशिश की जा रही है। रूस के 23 हमलों को नाकाम किया गया है।
यूक्रेन पर हमले के दौरान मौजूद रहे रूसी चीफ ऑफ स्टाफ
रूस ने बताया है कि यूक्रेनी सेना पर हमले के दौरान लड़ाई के मैदान में खुद चीफ ऑफ स्टाफ वैलेरी गैरिसिमोव मौजूद थे। वहीं, रूस के दावे पर यूक्रेन के राष्ट्रपति वोलोदिमीर जेलेंस्की ने शाम को दिए गए संबोधन में भी कोई जिक्र नहीं किया।
उन्होंने सिर्फ ये कहा कि यूक्रेन हमले के लिए तैयार है। दरअसल, काफी समय से यूक्रेन के रूसी सेना पर बड़ा अटैक करने की तैयारियों की बात कही जा रही है। इसके लिए यूक्रेनी सैनिकों को अमेरिका, ब्रिटेन और जर्मनी में बने हथियार चलाने की ट्रेनिंग दी जा रही है।
रूस की दहलीज तक जा पहुंची जंग, बेल्गोरोद समेत सीमाई शहर वीरान
रूस लगातार यूक्रेन की राजधानी कीव समेत दूसरे शहर पर मिसाइलें बरसा रहा है। इसके बदले में यूक्रेन ने भी रूस की सीमा वाले इलाकों में हमले करने शुरू कर दिए हैं। अब लड़ाई रूस के बेल्गोरोद क्षेत्र में पहुंच चुकी है। हमलों से रूस के लोगों में वैसी ही दहशत बैठ गई है, जिससे कीव के लोग 15 महीने से गुजर रहे हैं।
यूक्रेन के हमलों में वो क्षेत्र भी शामिल हैं, जो रिहायशी हैं। सीमा से करीब 10 किमी दूरी पर स्थित 40,000 की आबादी वाला शेबेकिनो शहर को यूक्रेनी हमलों से सबसे ज्यादा खतरा है। इस पर मॉस्को के खिलाफ मिलिशिया गुटों ने ताबड़तोड़ हमले किए हैं। इसके चलते रूसी सैनिकों को बचाव अभियान शुरू करना पड़ा। उसके जवान लगातार लोगों को निकाल रहे हैं। यह कस्बा अब वीरान है।
न्यूयॉर्क टाइम्स ने हमलों के बाद पीड़ित रूसी नागरिकों से बात की थी। उन्होंने बताया कि वे ऐसे दौर में पहुंच गए हैं, जहां उन्हें लग रहा है कि वे जिंदा भी बचेंगे या नहीं। क्षेत्रीय गवर्नर व्याचेस्लाव ग्लैडकोव ने कहा कि 2,500 निवासियों को निकाला गया और सीमा से दूर खेल के मैदानों में अस्थायी आश्रयों में ले जाया गया।
तीन दिनों में नौ निवासियों की गोलाबारी से मौत हो गई है। यह स्पष्ट नहीं है कि सीमावर्ती क्षेत्र में कुल मिलाकर कितने रूसी मारे गए हैं। 340,000 की आबादी वाले बेल्गोरोद शहर का यूक्रेन के साथ ऐतिहासिक रिश्ते रहे हैं। यह सीमा से यूक्रेन के दूसरे सबसे बड़े शहर खार्किव से केवल 80 किमी दूर है।